אדגר קפלן

אדגר קפלן (באנגלית: Edgar Kaplan; 18 באפריל 1925 - 7 בספטמבר 1997) היה שחקן ברידג' אמריקאי, שהיה אחד מהתורמים החשובים להתפתחות משחק הברידג'. הוא היה פעיל במשך שישה עשורים בכל האספקטים הקשורים במשחק הברידג'. בנוסף להיותו שחקן ברידג' ברמה גבוהה, שזכה באליפויות ארצות הברית ובתחרויות אחרות ברמה גבוהה, פעילותו כללה:
* פיתוח שיטות ותאוריות, שהבולטת בהן היא שיטת ההכרזה קפלן-שינוולד.
* כתיבת ועריכת ספרים ועריכה והוצאה לאור של המגזין: The bridge World
* הוראה ואימון
* מומחיות בחוקי הברידג' התחרותי והובלת שינויים נדרשים בחוקי המשחק
* תפקידים ניהוליים

== ביוגרפיה ==
אדגר קפלן נולד בעיר ניו יורק בשנת 1925. בראיון בשנת 1966, הגדיר את שנת הולדתו כ"שנה נוראה ליינות ושנה נהדרת לשחקני ברידג'". הוא למד לשחק ברידג' לפני גיל 10 באמצעות צפייה במשחקים של הוריו. הוא שיחק ברידג', במהלך לימודיו בבית-ספר ובתקופה הקצרה בה למד באוניברסיטת קורנל. הוא לא הצליח בלימודיו, משום שהתמקד בברידג'. ב-1943 עזב את הלימודים והתגייס לחיל האוויר של ארצות הברית. הוא שירת שם עד תחילת שנת 1946. כשחזר הצטרף לאביו בעסק לייצור בגדים. כשאביו פרש לגמלאות נאלץ לבחור בין ניהול העסק לבין עזיבתו והתמקדות בברידג', קפלן בחר בברידג'. בשנת 1953 זכה לראשונה באליפות צפון אמריקה, במקרה זה ב-Vanderbilt Cup. במשך כל חייו, למעט תקופת השירות בצבא והלימודים באוניברסיטה, התגורר במנהטן. בשנת 1962 קפלן התחתן עם בטי. בטי הייתה בצעירותה מורה למוזיקה. לפני כן היא נישאה לאלפרד שינוולד, שחקן ברידג' אגדי בזכות עצמו, שותפו של קפלן לשיטת הכרזה, שנבנתה על ידם ונקראת על שמם שיטת ההכרזה קפלן-שינוולד.<br /> לקפלן, לאשתו בטי ולשותפו לכתיבה ולמשחק, שינוולד, היו תחומי עניין משותפים: מוזיקה וספרות, מה שתרם גם להצלחת השותפות בברידג'. אדגר קפלן נפטר ממחלת הסרטן ב-7 בספטמבר 1997, לאחר שנאבק במחלה במשך כמה שנים. בתקופת מחלתו המשיך באורח חייו הרגיל ואפילו התחרה בתחרות החזקה של Spingold מספר שבועות לפני מותו.

===קריירת הברידג'===
קריירת הברידג' של קפלן, נמשכה שישה עשורים. במהלך ששת העשורים, זכה ב-25 אליפויות צפון אמריקה. הוא ייצג את ארצות הברית ב-8 אליפויות עולם. שותפיו העיקריים היו נורמן קיי ואלפרד שינוולד. השותפות של קיי וקפלן התחילה בשנת 1963 (לאחר מותו של סידני סילודור, שותפו הקודם של קיי). השותפות נמשכה כ-40 שנה.באליפויות צפון-אמריקה לקבוצות שיתף פעולה עם נורמן קיי, כשהזוג השני בקבוצה היו ביל רות וריצ'רד פבליצ'ק. בתחרות Reisinger בה זכו בשנת 1983, הצטרף לקבוצה אוסוולד ג'קובי. קפלן שיחק חלק מהתחרות עם אוסוולד ג'קובי, איתו הרבה לשחק בצעירותו.<br />קפלן כיהן כמעט בכל תפקיד אפשרי: מנהל ההתאגדות האמריקאית לברידג' (ACBL), מאמן, יועץ, קפטן ועוזר קפטן של נבחרות ארצות הברית בתחרויות בינלאומיות. בין השאר, היה קפטן של נבחרת ארצות הברית שזכתה באליפות העולם לקבוצות (Bermuda Bowl) בשנת 1995.<br />הוא היה מורה ומרצה בחסד. כמורה לברידג' היה שותף להקמת בית ספר לברידג' בניו יורק ששמו The Card School. קפלן נחשב לסמכות הגבוהה ביותר בנושא של חוקי ברידג'. הוא כיהן בתפקיד יו"ר וועדת החוקים של ההתאגדות העולמית לברידג' (WBF) ושל ההתאגדות האמריקאית לברידג'. הוא היה המוביל של שינויים בכללי המשחק. אחד השינויים המהותיים בחוקי המשחק, שקפלן יזם היה הוצאת כרטיס Alert, אחרי הכרזה לא טבעית.

==הישגים בולטים==
=== הישגים בתחרויות ===
אדגר קפלן שיחק בנבחרת ארצות הברית בשמונה אליפויות עולם. פעמיים סיימה קבוצתו במקום השני:
* באליפות העולם לקבוצות (Bermuda Bowl) בשנת 1967
* בתחרות לקבוצות פתוחות באולימפיאדה בשנת 1968
קפלן זכה עשרים וחמש פעמים באליפויות צפון אמריקה לפי הפירוט הבא:
* שש זכיות במקום ראשון ב Vanderbilt Cup בשנים 1953, 1968, 1970, 1981, 1983 ו-1986 ושלוש פעמים במקום שני בשנים: 1958, 1965 ו-1994. תחרות זו היא אליפות ארצות הברית לקבוצות בשיטת נוק-אאוט
* מקום ראשון בתחרות Spingold (תחרות קבוצות חזקה של התאגדות הברידג' האמריקאית בשיטת נוק-אאוט) בשנים 1967 ו-1968. מקום שני בתחרות זו בשנים 1965, 1971 ו-1978
* שמונה זכיות במקום ראשון ב-Reisinger בשנים: 1966, 1967, 1971, 1984,1983 ,1982 ו-1990. בשנת 1958 סיים במקום ראשון בתחרות, שאז נקראה בשמה הקודם שיקגו. בשנת 1969 סיים במקום השני בתחרות זו.
* פעמיים זכיות באליפות צפון-אמריקה לקבוצות גברים בשיטת Board A Match בשנים 1955 ו-1966. בשנים 1958, 1961 ו-1975 סיים במקום שני בתחרות זו.
* בשנת 1997 זכה בתחרות Jacoby Open Swiss Teams ובשנת 1991 סיים במקום השני בתחרות זו.
* בשנת 1963 זכה באליפות לזוגות מעורבים. בשנת 1959 ובשנת 1968 סיים במקום השני.
* בשנת 1974 זכה ב-Blue Ribbon Pairs. תחרות, שלאחר מותו, נקראה על שמו.
זוהי אליפות הזוגות הקשה ביותר, משום שמשתתפים בה רק הזוגות החזקים ביותר, על פי הישגיהם במשך השנה.
* בשנת 1965 זכה ב-Nail Life Master Open Pairs. בשנת 1965 סיים במקום שני בתחרות זו.
* בשנת 1966 זכה באליפות הפתוחה לזוגות.
* בשנת 1965 זכה באליפות לזוגות מעורבים ביחד עם אשתו בטי קפלן.
* בשנת 1957 זכה באליפות ליחידים.

בנוסף לכך זכה במקום שני באליפויות צפון-אמריקה הבאות:
* בשנת 1951 ב-Von Zedtwitz Life Master Pairs
* בשנת 1970 באליפות זוגות גברים

בנוסף לזכייה באליפויות צפון-אמריקה זכה בשנת 1984 במקום ראשון בתחרות הקבוצות של Cavendish. תחרות Cavendish נחשבת לתחרות חזקה מאוד, עם הפרסים הגבוהים ביותר. משתתפים בה רק זוגות וקבוצות המקבלים המזנה להשתתף.

=== פרסים ===
* McKenney Trophy בשנת 1957. זהו פרס הניתן על ידי התאגדות הברידג' האמריקאית לשחקן שצובר את המספר הגבוה ביותר של נקודות אמן בשנה קלנדרית
* Charles H. Goren Award לאישיות השנה בשנת 1979
* פרס Romex Award ליד עם ההכרזה הטובה ביותר בשנת 1991
* Le Bridgeur Award ליד הטובה ביותר ששוחקה בשנת 1997

=== אותות כבוד ===
* WBF Hall of Fame 1995
* ACBL Hall of Fame 1995
* ACBL Honorary Member of the Year 1993

== תרומתו כתאורטיקן וכותב==
תרומתו התאורטית העיקרית היא שיטת ההכרזה קפלן-שינוולד. שיטה זו שינתה את הפתיחות בסדרות מייג'ור בארצות הברית. עד לשיטה זו פתיחה בגובה 1 בסדרת מייג'ור, הבטיחה לפחות ארבעה קלפים. בשיטת ההכרזה קפלן-שינוולד, הכרזה בגובה 1 בסדרת מייג'ור, מבטיחה לפחות חמישה קלפים. בברידג' מודרני נשמרה שיטת ההכרזה קפלן-שינוולד בהקשר של פתיחה בגובה 1 בסדרת מייג'ור. במשך יותר מ-30 שנה היה המוציא לאור והעורך של העיתון The Bridge World.

===ספריו===
* Competitive Bidding in Modern Bridge, פורסם ב-1965, Fleet Publishing Corporation, 
* The Complete Italian System of Winning Bridge, פורסם ב-1959, בהוצאת Ives Washburn
* Card Play at Contract Bridge, פורסם ב-1965, בהוצאת Faber & Faber
* Contract Bridge, פורסם ב-1964, , Signet
* Contract Bridge Summary, פורסם בינואר 1970, בהוצאת Bantam
* Duplicate bridge: How to play, how to win, פורסם ב-1 בינואר 1968, בהוצאת Hearthside Press
* How To Play Winning Bridge; A Step-By-Step Guide To Mastery Of The Revolutionary Kaplan-Sheinwold System That Brought Precision Bidding To American Contract Bridge, נכתב ביחד עם אלפרד שינוולד, פורסם בינואר 1971
* How to Win at Duplicate Bridge, פורסם ב-1 בינואר 1966, בהוצאת Bantam Books
* The Kaplan-Sheinwold System of Winning Bridge, נכתב ביחד עם אלפרד שינוולד, פורסם ב-1 בינואר 1963, בהוצאת Fleet Publishing Corporation
* Winning Bridge, נכתב ביחד עם אלפרד שינוולד, פורסם ב-1 בינואר 1958, בהוצאת Fleet
* Winning Contract Bridge, מהדורה אחרונה פורסמה ב-17 ביוני 2010 שנים רבות אחרי מותו של קפלן
* Winning Contract Bridge Complete, פורסם ב-1 בינואר 1978, בהוצאת Bantam Books

==ראו גם==
* מייק לורנס
* טרנס ריס
* קיט וולסי
* פאול שטרן
* אלן טרסקוט

==קישורים חיצוניים==
<div class="mw-content-ltr">
* [https://web.archive.org/web/20120204195433/http://www.greatbridgelinks.com/gblIND/EdKaplan.html ACBL Remembers Edgar Kaplan], Great Bridge Links
* [http://www.acbl.org/about/hall-of-fame/biography.php?id=36 ACBL Hall of Fame Edgar Kaplan]
* [http://www.youtube.com/watch?v=Toi4Wyvf9OE Edgar Kaplan Interview], YouTube
* [https://web.archive.org/web/20071019001041/http://www.bridgeworld.com/default.asp?d=editorial_dept&f=edgarkaplan%2Fobituary.html Edgar Kaplan], The Bridge World
* [http://www.blakjak.org/kpln_qu.htm Kaplan Quotes from the Rama Room], Blakjak org
* [https://web.archive.org/web/20130917154503/http://bridgeguys.com/Conventions/edgar_kaplan_control_showing_responses.html Edgar Kaplan QControl Showing Responses], Bridge Guys
</div>

==הערות שוליים==

קטגוריה:ניו יורק: אישים
קטגוריה:שחקני ברידג' יהודים
קטגוריה:אמריקאים שנולדו ב-1925
קטגוריה:אמריקאים שנפטרו ב-1997